РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/141-19

7. јун 2019. године

Б е о г р а д

З А П И С Н И К

43. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 6. ЈУНА 2019. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Верољуб Матић, Жарко Богатиновић, Милија Милетић, Александра Јевтић, Радован Јанчић, Младен Лукић, Арпад Фремонд, Марјана Мараш, Нада Лазић, Милорад Мирчић, проф. др Миладин Шеварлић као и Бобан Бирманчевић (заменик Тијане Давидовац).

Седници нису присуствовали чланови Одбора: Тијана Давидовац, Мирослав Алексић, Горан Јешић и Бранислав Михајловић.

Седници je присуствовао и народни посланик Љубинко Ракоњац.

Седници су присуствовали представници Министарства пољопривреде, шумарства и водопривреде: Велимир Станојевић, државни секретар, Емина Милакара, директорка Управе за ветерину, Зоран Ивановић, Управа за ветерину, Наташа Милић, директорка Републичке дирекције за воде, Ненад Доловац, директор Дирекције за националне референтне лабораторије; Звонко Коцић, ЈВП Србијаводе; Александар Николић, ЈВП Воде Војводине.

Пре утврђивања дневног реда, његову допуну предложио је проф. др Миладин Шеварлић са тачкама: 1. Организација два Јавна слушања у НСРС за вишегодишње еколошке и привредне проблеме са далекосежним последицама: Уништавање водотока изградњом мини хидроцентрала; Масовно уништавање пчела у Србији; 2. Забрана производње, увоза и коришћења свих средстава за хемијску заштиту биљака на бази Глифосата; 3. Покретање поступка доношења Закона о измени и допуни Закона о средствима за заштиту биља (одредбе члана 23. ст. 8-11 и члана 25, који су изузети из примене до 1. јануара 2022. године, а односе се на периодичне прегледе уређаја за примену средстава за заштиту биља).

Одбор већином гласова (2 за, 1 против, 10 није гласало) није прихватио овај предлог за допуну дневног реда.

Одбор је већином гласова (13 за, 1 уздржан) усвојио следећи

Д н е в н и р е д

1. Разматрање актуелне ситуације у вези са поплавом која је захватила Србију;
2. Извоз производа животињског порекла из Србије.

Прва тачка дневног реда - Разматрање актуелне ситуације у вези са поплавом која је захватила Србију;

Звонимир Коцић из ЈВП Србијаводе рекао је да је систем за заштиту од поплава на делу централне Србије јужно од Саве и Дунава, у надлежности овог предузећа, као и бујични водотокови. Он је истакао да је предузеће било спремно за реакцију и спровoђење одбране од поплава. Реаговало се на основу информација и упозорења РХМЗ-а и првих најава на могућност појаве поплавних таласа још у априлу ове године. Он је оценио да је главни узрок плављења велика количина падавина у кратком периоду које су феномен од кога нема одбране, а не систем заштите који је у потпуности био спреман. Такође, детаљно је информисао о активностима предузећа пре самог поплавног таласа, као и са 99 критичних поплавних подручја у Србији и 18 најкритичнијих места, као што су Крупањ и Обреновац. Посебно треба истаћи да од 2014. године имамо озбиљна улагања у санацију и реконструкцију заштитних система.   
 Податке о падавинама и самој штети од поплаве представио је Велимир Станојевић, државни секретар који је рекао да је само у првом поплавном таласу од 3, јуна пало између 80 и 120 литара кише по метру квадратном за неколико сати, неке локалне самоуправе су увеле ванредну ситуацију на својим територијама, а штета је пријављена у Новом Пазару, Тутину, Книћу, Ариљу, Краљеву, Лучанима, Пожеги, Ивањици, Чачку, Коцељеви, Крупњу и Сремској Митровици. Министарство за сада има прелиминарне податке које су о штети на пољопривредним културама и површинама доставиле локалне самоуправе, а површине поплављеног пољопривредног земљишта износе и по неколико стотина хектара за сваку општину. Такође, он је рекао да је штета забележена и на инфраструктурним објектима, на атарским и некатегорисаним путевима, али и на путевима првог и другог реда. По његовим речима, за претходних пет година је реализовано 500 пројеката и уложено 100 милиона евра у програме заштите од поплава, не рачунајући активности ЈВП Србијаводе и ЈВП Воде Војводине. Такође, државни секретар се осврнуо и на заштиту од града и функционисање противградних станица ове године. Изнео је податак да је у задња три дана испаљено око 300 ракета и да су штете од града минималне.

Александар Николић из ЈВП Воде Војводине упознао је чланове Одбора са стањем на подручју Војводине, изневши податке о количинама падавина и истакавши да су највише били погођени централни Банат, Срем и јужни део Бачке.

Наташа Милић из Републичке дирекције за воде је рекла да је после поплава 2014. године Влада заједно са Министарством, јавним водопривредним предузећима и Канцеларијом за управљање јавним улагањима предузела низ активности и мера и извршила велики проценат радова на унапређењу постојећих система за одбрану од поплава и враћање у првобитно стање објеката за одбрану од поплава. По њеним речима, суочавамо се са великом количином падавина у јако кратком времену а степен заштите свих објеката се преиспитује на читавој територији Србије. Такође, тек од ове године смо на основу одобрених средстава из буџета успели да ЈВП Србијаводе обезбедимо довољан износ средстава за редовно одржавање. Годинама уназад тај проценат се кретао максимално до 30%.

Маријан Ристичевић је истакао да је потребно уложити више средстава за одбрану од поплава. Локалне самоуправе треба да уклоне све објекте који су у кориту река. Потребно је да се реше и имовинско правни односи по питању проглашења јавног интереса и експропијације.

У дискусији су учествовали народни посланици: Маријан Ристичевић, Милија Милетић, Верољуб Матић, Милорад Мирчић, Бобан Бирманчевић, Нада Лазић, проф. др Миладин Шеварлић и Љубинко Ракоњац.

Након расправе о тачки дневног реда, Одбор је већиним гласова (9 за, 3 није гласало) донео следећи

З а к љ у ч а к

Одбор препоручује Влади Републике Србије, локалним самоуправама, надлежним органима и јавним државним предузећима да посвете максималну пажњу отклањању последица поплава и надокнади штете. Одбор препоручује да се предузму све превентивне мере да би се уколико је то могуће предупредиле последице од могућих будућих елементарних непогода.

Друга тачка дневног реда – Извоз производа животињског порекла из Србије.

У уводним напоменама, Маријан Ристичевић навео је да је упознат са извештајем Федералне службе за ветеринарски и фитосанитарни надзор Руске Федерације, који се односи на извоз меса и на неправилности због којих је забрањен извоз на 60 дана из кланичних капацитета у Србији. Контрола је била превентивног карактера од стране надлежних органа Руске федерације, уочени су недостаци у шест објеката, а у четири објекта је забрањен извоз на 60 дана од 4. јуна. Извоз за Руску Федерацију није значајан због високих транспортних трошкова тако да и економска штета није велика.

Емина Милакара из Управе за ветерину је рекла да је од 15. до 19. априла 2019. године инспекција из Руске Федерације извршила инспекцију искључиво у предузећима која производе свињско месо и која су на листи објеката за извоз у Руску Федерацију. Поред тих објеката контролу су вршили и на три фарме које снабдевају субјекте у пословању храном који извозе на руско тржиште и контролу лабораторија ( Институт за хигијену и технологију меса и Научни институт за ветеринарство Нови Сад ). Имамо рок од два месеца да припремимо одговор и пошаљемо преко наше амбасаде. Замерке нису системског карактера већ је проблем у плановима самоконтрола компанија.

Одбор је упознат да је Србија на 87. Генералној скупштини у Паризу добила статус занемарљивог ризика на болест лудих крава, што је први пут после 2006. године када смо добили статус занемарљивог ризика на слинавку и шапу.

Ненад Доловац из Дирекције за националне референтне лабораторије је говорио о сарадњи са Руском Федерацијом због забране извоза коштичавог воћа од јесени због присуства фитопатогене гљиве монилија. Током пролећа је узорковано више плодова коштичавог воћа и анализе су показале да тренутно код нас није присутна ова болест. Затим је упућено писмо и обавештење Руској Федерацији да на нашој територији нема присутности поменуте фитопатогене гљиве и од 27. маја је одобрен извоз ове врсте воћа за Руску Федерацију. Такође, упозорио је да је неопходно да произвођачи правилно користе пестициде, посебно да пазе на моменат последњег третмана пред бербу. По његовим речима извоз тече неометано и појачане су анализе на фитопатогену гљиву монилија на целој територији извозног подручја Републике Србије.

У дискусији су учествовали народни посланици: Маријан Ристичевић, Верољуб Матић, Милија Милетић и проф. др Миладин Шеварлић.

Након расправе о тачки дневног реда, Одбор је једногласно донео следећи

З а к љ у ч а к

Одбор препоручује да се посвети пуна пажња безбедности хране и испита одговорност надлежних служби и субјеката у вези са недостацима у објектима са листе извозника за Царинску унију ( Русија, Белорусија, Казахстан).

Одбор препоручује да Влада и надлежно министарство погледа закључак Агенције за борбу против корупције по питању директора Ветеринарског специјалистичког института „Ниш“.

Пошто других питања и предлога није било, седница је закључена у 14,50 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић